Valtiovarainministeriö

valtiovarainministerio@vm.fi

Lausuntopyyntö 27.6.2018 (VM059:00/2016)

HAK; Hätäkeskuslaitoksen lausunto ehdotuksesta hallituksen esitykseksi laiksi henkilötietojen käsittelystä Tullissa

Hätäkeskuslaitos kiittää mahdollisuudesta lausua asiassa ja tuo asiassa esille seuraavaa.

**Ehdotetut muutokset**

Ehdotetun lain 13 §:n 1 momentin 19 kohdan mukaan "Tullilla on sen lisäksi, mitä muualla laissa säädetään, oikeus saada tehtäviensä suorittamista ja henkilörekisteriensä ylläpitämistä varten salassapitosäännösten estämättä teknisen käyttöyhteyden avulla tai tietojoukkona tarpeellisia tietoja rekistereistä siten kuin asianomaisen rekisterinpitäjän kanssa sovitaan, seuraavasti:

19) *hätäkeskustietojärjestelmästä hätäkeskusviranomaisen sekä hätäkeskustietojärjestelmää käyttävien viranomaisten tallettamat tiedot henkilön oman turvallisuuden tai työturvallisuuden kannalta tarpeellisista tiedoista."*

Lain 18 § 1 momentin mukaan "Tulli saa salassapitosäännösten estämättä luovuttaa teknisen käyttöyhteyden avulla tai tieto-joukkona 5—8 §:ssä ja 10 §:ssä tarkoitettuja henkilötietoja, jotka ovat tarpeen viranomaisen laissa säädetyn tehtävän suorittamiseksi, seuraavasti:

3) Hätäkeskuslaitokselle hätäkeskustoiminnasta annetun lain (692/2010) 19 §:n 1 momentissa säädettyjen tehtävien suorittamiseksi tarpeellisia tietoja alkutoimenpiteiden tai työturvallisuuden varmistamiseksi taikka asianomaisen yksikön tukemiseksi ottaen huomioon, mitä tietojen saamista koskevan oikeuden rajoittamisesta mainitun lain 19 §:n 2 momentissa säädetään sekä *tämän lain 6 §:n 3 kohdassa tarkoitettuja turvallisuustietoja hätäkeskusjärjestelmään talletettavaksi;"*.

Lain 6 §:n 3 kohdan mukaan *"toimenpiteen kohteena olevan henkilön turvallisuuden tai viranomaisen työturvallisuuden turvaamiseksi tarpeelliset tiedot, mukaan lukien henkilön terveydentilan ja sen seurannan taikka hänen sairautensa hoidon kannalta välttämättömät tiedot ja muut erityisiin henkilötietoryhmiin kuuluvat tiedot;"*.

Perusteluiden mukaan ehdotuksessa 18 §:n pykälän 2 momentiksi säädettäisiin, että 1 momentin 3 kohdassa tarkoitettuun hätäkeskusjärjestelmään voidaan luovuttaa talletettavaksi myös Tullin henkilötietoja sisältäviä resurssitietoja. Esimerkiksi onnettomuustilanteita varten hätäkeskusjärjestelmässä tarvitaan tietoja tilannetta varten käytettävissä olevien tullimiesten määrästä ja myös tieto heidän henkilöllisyydestään. Esimerkiksi meripelastustoimintaa koskevassa lainsäädännössä on myös Tullille osoitettuja tehtäviä.

**Hätäkeskustoimintaa koskeva lainsäädäntö**

Hätäkeskustoiminnasta annetun lain (L 2010/692) 17 §:n 1 momentin mukaan "Hätäkeskustietojärjestelmään saa kerätä ja tallettaa 4 §:ssä säädettyjen tehtävien kannalta tarpeellisia tietoja seuraavasti:

7) henkilön oman turvallisuuden tai työturvallisuuden kannalta tarpeelliset tiedot, kuten tieto kohteen tai henkilön vaarallisuudesta tai arvaamattomuudesta; henkilötiedot, jotka kuvaavat tai on tarkoitettu kuvaamaan rikollista tekoa, rangaistusta tai muuta rikoksen seuraamusta taikka henkilön terveydentilaa, sairautta tai vammaisuutta taikka häneen kohdistettuja hoitotoimenpiteitä tai niihin verrattavia toimia taikka tiedot sosiaalihuollon toimenpiteistä saadaan kuitenkin tallettaa vain siltä osin kuin se on välttämätöntä henkilön oman turvallisuuden tai työturvallisuuden kannalta."

Lain 4 §:ssä mainittuja tehtäviä ovat

1) hätäkeskuspalvelujen tuottaminen;

2) hätäkeskuspalvelujen tuottamiseen liittyvä pelastustoimen, poliisitoimen sekä sosiaali- ja terveystoimen viranomaisten toiminnan tukeminen, kuten ilmoituksen tai tehtävän välittämiseen liittyvät toimenpiteet, viestikeskustehtävät, väestön varoittamistoimenpiteiden käynnistäminen äkillisessä vaaratilanteessa sekä muut viranomaisten toiminnan tukemiseen liittyvät tehtävät, jotka Hätäkeskuslaitoksen on tarkoituksenmukaista hoitaa (tukipalvelut); sekä

3) hätäkeskuspalveluihin liittyvien tehtävien ja toimintatapojen kehittäminen ja valvonta.

Lain 20 §:n 2 momentin 3 kohdan mukaan edellä kohdassa 7 mainittuja tietoja voidaan luovuttaa kaikille hälytetyille tahoille Hätäkeskuslaitoksen hälyttäessä tehtävään.

Lain 14 §:n 1 momentin mukaan Rajavartiolaitos antaa Hätäkeskuslaitokselle ohjeet ja suunnitelmat meripelastuslain 4 §:ssä säädetyn meripelastustoimen tehtävän alkutoimenpiteiden suorittamisesta ja siirtämisestä rajavartiolaitoksen käsiteltäväksi.

Lain 16 §:n 1 momentin mukaan Hätäkeskustietojärjestelmä on pelastus-, poliisi- sekä sosiaali- ja terveysviranomaisten ja Hätäkeskuslaitoksen käyttöön tarkoitettu pysyvä automaattisen tietojenkäsittelyn avulla ylläpidettävä valtakunnallinen tietojärjestelmä. Rajavartiolaitoksella on oikeus käyttää hätäkeskustietojärjestelmää sekä tallettaa sinne omaa toimialaansa koskevia tietoja siten kuin siitä tässä laissa säädetään.

Meripelastuslaki 4 § 1 momentti muiden meripelastusviranomaisten tehtävät meripelastustoimessa ovat seuraavat:

1) hätäkeskuslaitos osallistuu etsintä- ja pelastusyksiköiden sekä meripelastustoimen tehtäviin osallistuvan henkilöstön hälyttämiseen sen mukaan kuin siitä erikseen sovitaan

Meripelastuslaki 13 §: Meripelastusrekisteriin voidaan tallettaa meripelastustoimen toimintavalmiuden ylläpitämiseksi meripelastustoimen tehtävien hoitamiseen varautuneiden henkilöiden valmius-, tunniste- ja yhteystiedot sekä merenkulun, ilmailun ja henkilökohtaisten hätälähettimien tunnistetiedot ja haltijoiden ilmoittamat yhteystiedot onnettomuuksien varalta.

**Hätäkeskuslaitoksen lausunto**

Hätäkeskuslaitoksen tehtävänä on tuottaa hätäkeskuspalveluita. Hätäkeskuspalveluilla tarkoitetaan hätätilanteita koskevien ja muita vastaavia pelastustoimen, poliisin tai sosiaali- ja terveystoimen viranomaisen välittömiä toimenpiteitä edellyttävien ilmoitusten (hätäilmoitus) vastaanottamista ja arviointia sekä ilmoituksen tai tehtävän välittämistä viranomaisten antamien ohjeiden mukaisesti asianomaiselle viranomaiselle tai viranomaisen tehtäviä sopimuksen perusteella hoitavalle. Hätäkeskustietojärjestelmään saa edellä mainitulla tavalla tallentaa siis vain tähän hätäkeskustoimintaan kannalta tarpeellisia tietoja.

Hätäkeskustietojärjestelmän on tarkoitus palvella näitä tehtäviä järjestelmään sisältyvillä tiedoilla, joita käytetään apuna hätäilmoitukseen perustuvan tehtävän hälyttämisessä ja sen hoitamisessa. Hätäkeskustoimintaan ei kuulu Tullin yksiköiden hälyttäminen hätäilmoituksen perusteella.

EU:n yleisen tietosuoja-asetuksen 5 artiklan 1. kohdan b alakohdan mukaan henkilötietoja on kerättävä tiettyä, nimenomaista ja laillista tarkoitusta varten, eikä niitä saa käsitellä myöhemmin näiden tarkoitusten kanssa yhteen sopimattomalla tavalla (”käyttötarkoitussidonnaisuus”).

Nyt esillä oleva ehdotus luovuttaa hätäkeskustietojärjestelmässä olevia tietoja Tullin käyttöön on vastoin sekä em. käyttötarkoitussidonnaisuutta että lakia hätäkeskustoiminnasta.

Mitä tulee perusteluissa mainittuihin meripelastustehtäviin niin niiden hälytyksistä vastaa meripelastuksen johtokeskus. Mikäli meripelastustehtävää koskeva ilmoitus on tullut Hätäkeskuslaitokselle, se välitetään hätäkeskustietojärjestelmän avulla meripelastuksen johtokeskukselle. Meripelastuslain 4 § 1 momentin perusteella on sovittu toimintamalli, jonka mukaisesti meripelastuksen johtokeskus hälyttää "merelliset yksiköt" ja Hätäkeskuslaitos "pyöräyksiköt". Jos Tullin yksiköitä on ennalta syötettynä meripelastustehtävän vasteeseen Rajavartiolaitoksen toimesta, nekin saavat hälytyksen. Näin Tullin osalta ei ole tarvetta syöttää laajemmin resurssitietoja järjestelmään.

Ehdotetun lain 6 §:n 3 kohdan mukaiset tiedot eivät vastaa hätäkeskustoiminnan 17 § 1 momentin 7 kohdan mukaisia tietoja. Lisäksi samasta asiasta olisi säädös kahdessa eri laissa eri sanoin ilmaistuna. Tätä ei voi pitää hyvänä lainsäädäntötekniikkana, sillä se johtaa siihen, että Tulli voi luovuttaa hätäkeskustietojärjestelmään tietoja, joita lain mukaan sinne ei saa tallentaa.

Huomiota kiinnittää myös se, että Tullilla olisi muita viranomaisia laajemmat oikeudet edellä mainittuihin tietoihin: muut viranomaiset saisivat ne käyttöönsä vain tehtävää hoitaessaan, mutta Tulli kaikilta osin ilman mitään erityistä tehtävää. Kun ottaa vielä huomioon, että tietoja saa tallentaa järjestelmään vain siltä osin kuin se on tarpeen hätäkeskustoiminnan kannalta, Hätäkeskuslaitos pitää sääntelyä tältä osin epäonnistuneena.

Ongelmana on myös Tullin oikeus luovuttaa kyseisiä tietoja eteenpäin ehdotetun lain 17 ja 18 §:ien mukaisesti. Tämä on ristiriidassa hätäkeskustoiminnasta annetun lain 21 §:n kanssa. Pykälän mukaan Hätäkeskustietojärjestelmästä luovutettuja tietoja saa käsitellä vain siinä käyttötarkoituksessa, johon ne on luovutettu. Siten tietojen luovuttaminen Tullin toimesta eteenpäin muuhun tarkoitukseen ei ole sallittua.

Ehdotus siitä, että Tullin henkilöresursseja tallennettaisiin hätäkeskustietojärjestelmään, on vastoin järjestelmän käyttötarkoitusta. Järjestelmään tallennetaan vain tiedot hälytettävistä yksiköistä, ei henkilöistä.

Lain muutoksen aiheuttama hallinnollinen ja taloudellinen rasite jää muiden kuin Tullin osalta kokonaan arvioimatta. Ehdotuksen esitys Tullin pääsystä hätäkeskustietojärjestelmään aiheuttaa merkittävät kustannukset Hätäkeskuslaitokselle niin palkkakuluina kuin järjestelmän muokkaamisenakin. Esimerkiksi se, että tieto voidaan hakea suoraan varotietokannasta ilman hätäkeskustietojärjestelmän muuta käyttöä tai "manuaalikyselyä" Hätäkeskuslaitokselta vaatii uuden toteutuksen järjestelmään. Lisäksi on huomioitava, että uutta hätäkeskustietojärjestelmää ollaan ottamassa vaiheittain käyttöön vuosien 2018 ja 2019 aikana, jolloin Hätäkeskuslaitoksella ei ole resursseja suunnitella ja toteuttaa nyt esitettyjä muutoksia järjestelmään.

Esitetty muutos lakiin tullin henkilötietojen käsittelystä johtaa ongelmallisiin tilanteisiin niin rekisteröityjen oikeuksien kuin viranomaisten toimivallankin osalta. Tältä osin tulisikin noudattaa samaa periaatetta kuin ehdotuksessa hallituksen esitykseksi laiksi Rajavartiolaitoksen oikeudesta käsitellä henkilötietoja. Sen mukaan koska rekisterinpitäjä vastaa henkilötietojen käsittelyn lainmukaisuudesta, tiedon luovuttamista koskevien säännösten tulisi pääsääntöisesti olla rekisterinpitäjän lainsäädännössä, jollei muulle ratkaisulle ole perusteltua syytä.

Hätäkeskuslaitos pitää perusteltuna, että esitystä muutetaan poistamalla hätäkeskustietojärjestelmän käyttöä koskevat muutokset. Esitetyt muutokset edellyttävät hätäkeskustietojärjestelmän käyttötarkoituksen muuttamista, joka edellyttää muutosta lakiin hätäkeskustoiminnasta. Mikäli esitettyjä muutoksia halutaan tehdä, tulee ne siis tehdä lakiin hätäkeskustoiminnasta.

Johtaja Jukka Aaltonen

Hätäkeskuslaitoksen johtajan sijaisena

Hallintojohtaja Iiro Clouberg

Asiakirja on sähköisesti allekirjoitettu asianhallintajärjestelmässä. Hätäkeskuslaitos 15.08.2018 klo 09:39. Allekirjoituksen oikeellisuuden voi todentaa kirjaamosta.

|  |  |
| --- | --- |
| Liitteet |  |
| Jakelu |  |
| Tiedoksi | Hätäkeskuslaitoksen johtaja Martti Kunnasvuori |